ODPORÚČANIE KOMISIE RADE, o obnovení dohody medzi Európskym spoločenstvom pre atómovú energiu (Euratom) a Organizáciou pre rozvoj energetiky Kórejského polostrova (KEDO) /* COM/2012/0760 final */





ODPORÚČANIE KOMISIE RADE, o obnovení dohody medzi Európskym spoločenstvom pre atómovú energiu (Euratom) a Organizáciou pre rozvoj energetiky Kórejského polostrova (KEDO) 1. Úvod Spoločenstvo Euratom je od roku 1997 plnoprávnym členom Organizácie pre rozvoj energetiky Kórejského polostrova (KEDO). Hlavným cieľom KEDO bolo v rámci medzinárodnej snahy o nešírenie zbraní na Kórejskom polostrove poskytnutie dvoch ľahkovodných jadrových reaktorov KĽDR (Kórejská ľudovodemokratická republika - Severná Kórea). V dôsledku toho, že KĽDR svoje záväzky v oblasti nešírenia zbraní nesplnila, boli 31. mája 2007 prevádzkové činností KEDO ukončené a jej sekretariát bol po dvanástich rokoch fungovania zatvorený. Aj napriek tomu sa Výkonná Rada KEDO rozhodla, že organizáciu okamžite nezruší, ale zachová ju v podobe prázdnej schránky (ako „čistú kostru“ s dočasnými zamestnancami sekretariátu), aby mohla hájiť svoje finančné a právne záujmy a záujmy svojich štyroch členov zastúpených vo výkonnej rade (Euratom, Japonsko, Južná Kórea a USA). Pôvodne sa odhadovalo, že tieto právne a finančné otázky by sa mohli definitívne vyriešiť do 31. mája 2012. Členstvo Spoločenstva malo preto trvať do uvedeného dátumu podľa poslednej dohody medzi Euratomom a organizáciou KEDO. Keďže KEDO však potrebuje viac času na ukončenie svojich nevyriešených záležitostí, v záujme pokračujúcej ochrany záujmov Spoločenstva je potrebné uzatvoriť novú dohodu medzi Euratomom a KEDO. Na tento účel predložila Komisia Rade 22. marca 2012 odporúčanie pre rozhodnutie Rady, ktorým sa Komisia splnomocňuje rokovať o obnovení dohody medzi Euratomom a KEDO. Rada vydala 2. mája 2012 smernice na rokovania. 2. Rokovania Na základe znenia navrhnutého útvarmi Komisie v súlade so smernicami Rady na rokovania, bola v súčasnosti s KEDO dosiahnutá dohoda ad referendum o priloženom znení obnovenia dohody medzi Európskym spoločenstvom pre atómovú energiu (Euratom) a Organizáciou pre rozvoj energetiky Kórejského polostrova (KEDO). Podľa názoru útvarov Komisie tento text zahŕňa všetky smernice na rokovania . 3. Záver Komisia zastáva názor, že obnovenie dohody medzi Európskym spoločenstvom pre atómovú energiu (Euratom) a Organizáciou pre rozvoj energetiky Kórejského polostrova (KEDO), ktorej prijatie sa navrhuje, je v súlade so smernicami na rokovania, ktoré vydala Rada 2. mája 2012. Komisia preto odporúča Rade schváliť obnovenie dohody medzi Európskym spoločenstvom pre atómovú energiu (Euratom) a Organizáciou pre rozvoj energetiky Kórejského polostrova (KEDO) podľa druhého odseku článku 101 Zmluvy o založení Európskeho spoločenstva pre atómovú energiu v uvedenej prílohe. PRÍLOHA DOHODA MEDZI EURÓPSKYM SPOLOČENSTVOM PRE ATÓMOVÚ ENERGIU A ORGANIZÁCIOU PRE ROZVOJ ENERGETIKY KÓREJSKÉHO POLOSTROVA EURÓPSKE SPOLOČENSTVO PRE ATÓMOVÚ ENERGIU, ďalej len „Spoločenstvo“ a ORGANIZÁCIA PRE ROZVOJ ENERGETIKY KÓREJSKÉHO POLOOSTROVA, ďalej len „KEDO“, keďže: (1) KEDO bola založená podľa dohody z 9. marca 1995 o založení Organizácie pre rozvoj energetiky Kórejského polostrova, zmenenej a doplnenej 19. septembra 1997 vládami Kórejskej republiky, Japonska a Spojených štátov amerických, (2) platnosť piatej dohody uzavretej medzi Spoločenstvom a KEDO sa skončila 31. mája 2012, (3) po rozhodnutí ukončiť projekt ľahkovodného jadrového reaktoru KEDO a po rozhodnutí z roku 2007 splniť povinnosti sekretariátu s podstatne obmedzeným počtom zamestnancov a s minimálnym kancelárskym zariadením, rozhodla výkonná rada KEDO v roku 2011, že bude pokračovať aj po 31. máji 2012, (4) Spoločenstvo aj KEDO vyjadrili prianie pokračovať vo svojej spolupráci s cieľom realizovať ukončenie projektu ľahkovodného jadrového reaktoru a náležitú likvidáciu KEDO, SA DOHODLI TAKTO: Článok 1 Uplatňovanie ustanovení predchádzajúcej dohody Pokiaľ nie je v jednom z nižšie uvedených článkov stanovené inak, naďalej sa podľa tejto dohody uplatňujú ustanovenia predchádzajúcej dohody medzi Spoločenstvom a KEDO, ktorej platnosť skončila 31. mája 2012. Článok 2 Príspevok Spoločenstva Spoločenstvo podľa tejto dohody neposkytuje do rozpočtu KEDO žiadny finančný príspevok. Článok 3 Trvanie Platnosť tejto dohody skončí 31. mája 2013. Každý rok sa bude automaticky obnovovať na obdobie jedného roka, pokiaľ niektorá strana neoznámi druhej strane, že si želá ukončiť platnosť tejto dohody, minimálne jeden mesiac pred dňom ukončenia jej platnosti. Môže sa ukončiť aj s okamžitou účinnosťou, pokiaľ z KEDO vystúpi akýkoľvek z ostatných členov, ktorí sú v súčasnosti zastúpení vo výkonnej rade. Platnosť tejto dohody sa nebude obnovovať po 31. máji 2015. Článok 4 Nadobudnutie platnosti Táto dohoda nadobúda platnosť po jej podpísaní Spoločenstvom a KEDO a nadobudne účinnosť od 1. júna 2012. V Bruseli..................................... dňa......................... 2012, v dvoch vyhotoveniach Za Európske spoločenstvo pre atómovú energiu V New Yorku............................. dňa......................... 2012, v dvoch vyhotoveniach Za Organizáciu pre rozvoj energetiky Kórejského polostrova